R300 miljoen se juwele glo van Rupert gesteelJohann Rupert. Die perseel in Bryanston in Johannesburg waar daar Vrydagaand miljoene rande se juweliersware gesteel is, behoort glo aan die miljardêr-sakeman Johann Rupert. Die polisie is op soek na ŉ onbekende aantal verdagtes na Vrydagaand se rooftog, het kapt. Mavela Masondo, woordvoerder van die polisie, gesê. “Gewapende verdagtes het die kantoorpark binnegekom en die veiligheidswagte aangehou. Die verdagtes is hierna na die perseel waar die juweliersware gehou is. Hulle het die veiligheidsdeure afgebreek en met ŉ onbevestigde hoeveelheid juweliersware op die vlug geslaan.” Die Sunday Times berig die waarde van die juweliersware wat gesteel is, beloop R300 miljoen en dat die perseel waar die rooftog plaasgevind het aan Rupert behoort. Die polisie wou egter nie kommentaar hieroor lewer nie. Volgens Masondo word ŉ saak van sakeroof ondersoek en is niemand nog in verband met die voorval in hegtenis geneem nie. Enige iemand met inligting oor die voorval word versoek om Stop Misdaad by 08600 10111 te kontak.